РЕПУБЛИКА СРБИЈА

НАРОДНА СКУПШТИНА

Одбор за људска и мањинска права
и равноправност полова

08 Број: 06-2/146-18

19. јун 2018. године

Б е о г р а д

**ЗАПИСНИК**

**18. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА ОДРЖАНЕ**

**15. ЈУНА 2018. ГОДИНЕ**

 Седница је почела у 9.44 часова.

 Седницом је председавала заменица председника Одбора Маја Виденовић.

 Седници су присуствовали: Никола Јоловић, Миланка Јевтовић Вукојичић, Љибушка Лакатош, Милена Турк, Љиљана Малушић, Оливера Огњановић, Марјана Мараш, Весна Ивковић, Ружица Николић и Елвира Ковач, чланови Одбора. Седници нису присуствовали чланови Одбора: Милосав Милојевић, Татјана Мацура, Мехо Омеровић, Марија Јањушевић, Енис Имамовић и Олена Папуга. Седници је присуствовала Јасмина Каранац, заменица члана Одбора.
 Испред Министарства за државну управу и локалну самоуправу присутна је била Ивана Антић, помоћник министра.

 Заменица председника Одбора је констатовала да су испуњени услови за рад и одлучивање, те је предложила следећи

Дневни ред:

 1. Разматрање Предлога закона о изменама и допунама Закона о националним саветима националних мањина, који је поднела Влада (број 90-2120/18 од 1. јуна 2018. године), у појединостима;

 2. Разматрање Предлога закона о изменама и допунама Закона о заштити права и слобода националних мањина, који је поднела Влада (број 90-1325/18 од 29. маја 2018. године), у појединостима.

 На предлог дневног реда поднета су три предлога.

 **Миланка Јевтовић Вукојичић** је предложила да се води обједињена расправа у појединостима и групно гласање о амандманима које је Влада прихватила, односно није прихватила.Свој предлог је образложила чињеницом да је на предлоге закона чије разматрање је предложено за ову седицу, поднето укупно 290 амандмана, па би се усвајањем њеног предлога обезбедио ефикасан рад Одбора.

 **Ружица Николић** је предложила допуну предложеног дневног реда тако што би се у дневни ред уврстило разрешење председника Одбора за људска и мањинска права и равноправност полова Меха Омеровића. Поновила је разлоге које је навела на прошлој седници, као и да је он нанео велику штету држави Србији и Народној скупштини, да су се упознали са неким детаљима извештаја немачке полиције и у вези с тим посебно подвукла да се Мехо Омеровић позвао на дипломатски пасош. У вези позива за учешће представника Одбора на радионици у Женеви поставила је питање на какву ћемо можда тортуру наићи приликом тог путовања с обиром на поступак Мехе Омеровића.

 **Маја Виденовић** је предложила да се о одређеним амандманима, на захтев народног посланика, гласа појединачно, а да Одбору не буде смерница како је Влада гласала.

 Пошто није било других предлога у вези са предложеним дневним редом, ставила је на гласање поднете предлоге.

 Поводом предлога Ружице Николић Одбор је већином гласова одлучио да НЕ ПРИХВАТИ овај предлог.

 Поводом предлога Маје Виденовић Одбор је већином гласова одлучио да НЕ ПРИХВАТИ овај предлог.

 Поводом предлога Миланке Јевтовић Вукојичић Одбор је већином гласова одлучио ДА ПРИХВАТИ овај предлог.

Поводом предложеног дневног реда које су чланови Одбора добили уз сазив седнице Одбора, Одбор је већином гласова УСВОЈИО предложени дневни ред.

 **ПРВА ТАЧКА ДНЕВНОГ РЕДА:** Разматрање Предлога закона о изменама и допунама Закона о националним саветима националних мањина, у појединостима.

 Председавајућа је констатовала да је на овај предлог закона поднето 163 амандмана. Влада је прихватила два амандмана. Такође је навела да би Одбор требало, на основу члана 157. став 6. Пословника, да поднесе три амандмана пре почетка расправе у појединостима на седници Народне скупштине и то: на члан 11, члан 12. и члан 50. Предлога закона. Предлози амандмана су подељени пре почетка седнице члановима Одбора, а сачињени су у консултацијама с Министарством државне управе и локалне самоуправе и гласе:

А М А Н Д М А Н I

 Члан 11. Предлога закона мења се и гласи:

 „После члана 7. додају се чл. 7а и 7б који гласе:

Члан 7а

 Председник националног савета и члан извршног одбора нe мoже бити члaн руководећих органа пoлитичкe стрaнкe као што су председник, председништво, извршни одбор и сл.

            Председник националног савета и члан извршног одбора нe мoжe бити изабрано или пoстaвљeнo лице у државном органу, пoкрajинскoм oргaну, oднoснo oргaну jeдиницe лoкaлнe сaмoупрaвe кojи у oквиримa свojих надлежности oдлучуje o питaњимa кojа сe тичу рaдa нaциoнaлних сaвeтa.

            Избором, oднoснo постављењем из ст. 1. и 2. oвoг члaнa, престаје мандат председника националног савета, односно чланство у извршном одбору.

            Престанак мандата председника националног савета, односно чланства у извршном одбору констатује национални савет на првој наредној седници након пријема обавештења о наступању разлога из става 3. овог члана.

Члан 7б

 Члан националног савета може засновати радни однос у националном савету, за време трајања свог мандата.

            На радне односе у националном савету примењују се одредбе закона којим се уређује рад.”.

О б р а з л о ж е њ е

 Овим амандманом врши се правно-теничка редакција текста Предлога закона тако што се садржај члана 12. Предлога закона премешта у члан 11. Предлога закона, с обзиром на то да оба наведена члана додају нове чланове после члана 7. Закона.

А М А Н Д М А Н II

 Члан 12. брише се.

 Чл. 13-51. постају чл. 12-50.

О б р а з л о ж е њ е

 Овим амандманом врши се правно-техничка редакција одредби текста Предлога закона.

А М А Н Д М А Н III

 Члан 50. став 3. мења се и гласи:

 „Одредбе члана 11. овог закона, којима се додаје нови члан 7а, примењују се по спровођењу првих наредних избора за чланове националних савета.”.

 У ставу 5. речи: „у складу са чланом 14.” замењују се речима: „у складу са чланом 13”.

О б р а з л о ж е њ е

 Овим амандманом врши се правно-техничка редакција одредби текста Предлога закона.

 Ивана Антић, помоћник министра за државну управу и локалну самоуправу је упознала чланове Одбора са разлозима за прихватање наведених амандмана народних посланика од стране Владе и разлозима због којих Министарство сматра да су оправдани амандмани Одбора.

 Председавајућа је отворила дискусију о свим предложеним амандманима на Предлог закона о изменама и допунама Закона о националним саветима националних мањина и с обзриом да није било пријављених за реч, прешло се на гласање.

 Ставила је на гласање предлоге амандмана Одбора и констатовала да је Одбор:

 - већином гласова ПРИХВАТИО предлог, односно одлучио да поднесе амандман на члан 11. Предлога закона,

 - већином гласова ПРИХВАТИО предлог, односно одлучио да поднесе амандман на члан 12. Предлога закона,

 - већином гласова ПРИХВАТИО предлог, односно одлучио да поднесе амандман на члан 50. Предлога закона.

Затим је ставила на гласање амандмане које је Влада прихватила и констатовала да је Одбор већином гласова одлучио да предложи Народној скупштини да ПРИХВАТИ следеће амандмане:

* на члан 4. који су заједно поднели народни посланици Балинт Пастор, Елвира Ковач, Арпад Фремонд и Золтан Пек,
* на члан 24. који су заједно поднели народни посланици Балинт Пастор, Елвира Ковач, Арпад Фремонд и Золтан Пек.

 На крају је ставила на гласање амандмане које Влада није прихватила и након закљученог гласања констатовала да је Одбор већином гласова одлучио да предложи Народној скупштини да ОДБИЈЕ овеамандмане.

За известиоца Одбора одређена је Љиљана Малушић.

 **ДРУГА ТАЧКА ДНЕВНОГ РЕДА**:Разматрање Предлога закона о изменама и допунама Закона о заштити права и слобода националних мањина у појединостима.

 Председавајућа је констатовала да је на Предлог закона поднето укупно 127 амандмана, од којих је Влада прихватила девет амандмана. Отворила је дискусију по свим поднетим амандманима. С обзиром да се нико није јавио за реч, закључила је дискусију и ставила на гласање амандмане које је Влада прихватила и то:

* на члан 4. који су заједно поднели народни посланици Балинт Пастор, Елвира Ковач, Арпад Фремонд и Золтан Пек,
* на члан 4. који је поднео народни посланик Александар Шешељ,
* на члан 4. који је поднео народни посланик Момчило Мандић,
* на члан 4. који је поднела народни посланик Марина Ристић,
* на члан 5. који са исправком су заједно поднели народни посланици Балинт Пастор, Елвира Ковач, Арпад Фремонд и Золтан Пек,
* на члан 10. који су заједно поднели народни посланици Балинт Пастор, Елвира Ковач, Арпад Фремонд и Золтан Пек,
* на члан 10. који је поднела народни посланик Олена Папуга,
* на члан 16. који су заједно поднели народни посланици Балинт Пастор, Елвира Ковач, Арпад Фремонд и Золтан Пек,
* на члан 18. који су заједно поднели народни посланици Александра Чабраја, Зоран Живковић, Мариника Тепић, Јован Јовановић и Соња Павловић.

 Констатовала је да је Одбор већином гласова одлучио да предложи Народној скупштини да ПРИХВАТИ наведене амандмане.

 На крају је ставила на гласање амандмане које Влада није прихватила. Након закљученог гласања констатовала је да је Одбор већином гласова одлучио да предложи Народној скупштини да ОДБИЈЕ овеамандмане.

За известиоца Одбора одређена је Љиљана Малушић.

 Седница Одбора је закључена у 10.05 часова.

СЕКРЕТАР ОДБОРА ЗАМЕНИК ПРЕДСЕДНИКА ОДБОРА

 Рајка Вукомановић Маја Виденовић